CELEX: 32020R0268
Language: bg
Date: 2020-02-26 00:00:00
Title: Регламент (ЕС) 2020/268 на Комисията от 26 февруари 2020 година за изменение на приложение III към Регламент (ЕО) № 1333/2008 на Европейския парламент и на Съвета по отношение на употребата на сорбинова киселина (E 200) в течни препарати от оцветители за декоративно боядисване на яйчни черупки (текст от значение за ЕИП)

27.2.2020   
               
               
                  BG
               
               
                  Официален вестник на Европейския съюз
               
               
                  L 56/4
               
            
         РЕГЛАМЕНТ (ЕС) 2020/268 НА КОМИСИЯТА
         от 26 февруари 2020 година
         за изменение на приложение III към Регламент (ЕО) № 1333/2008 на Европейския парламент и на Съвета по отношение на употребата на сорбинова киселина (E 200) в течни препарати от оцветители за декоративно боядисване на яйчни черупки
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 от него,
         като има предвид, че:
         
                     (1)
                  
                  
                     В приложение III към Регламент (ЕО) № 1333/2008 се установява списък на Съюза на добавките в храните, одобрени за употреба в добавки в храните, ензими в храните, ароматизанти в храните и хранителни вещества, и на условията за тяхната употреба.
                  
               
                     (2)
                  
                  
                     Този списък може да се актуализира в съответствие с общата процедура, посочена в член 3, параграф 1 от Регламент (ЕО) № 1331/2008 на Европейския парламент и на Съвета (2), по инициатива на Комисията или при постъпване на заявление.
                  
               
                     (3)
                  
                  
                     В съответствие с част 2 от приложение III към Регламент (ЕО) № 1333/2008 сорбиновата киселина (E 200) вече e разрешена добавка в храните в препарати от оцветители, с максимално количество 1500 mg/kg в препарата, поединично или в комбинация с калиев сорбат (E 202), бензоенова киселина (E 210), натриев бензоат (E 211) и калиев бензоат (E 212), и с максимално количество 15 mg/kg в крайния продукт, изразено като свободна киселина.
                  
               
                     (4)
                  
                  
                     На 27 април 2017 г. беше подадено заявление за разрешаване на употребата на по-високо максимално количество на сорбинова киселина (E 200) — 2 500 mg/kg, в течни препарати от оцветители за продажба на крайния потребител, предназначени за декоративно боядисване на яйчни черупки. Впоследствие Комисията предостави на държавите членки достъп до заявлението в съответствие с член 4 от Регламент (ЕО) № 1331/2008.
                  
               
                     (5)
                  
                  
                     Сорбиновата киселина (E 200) се използва като консервант в препарати от оцветители. Заявителят доказа, че понастоящем разрешеното максимално количество сорбинова киселина (E 200) от 1500 mg/kg в препарати от оцветители не е достатъчно за последователно осигуряване на подходящо консервиране и съответно микробиологична безопасност на течните препарати от оцветители за декоративно боядисване на яйчни черупки. Това се дължи на използването в препаратите на оцветители от естествен произход, които не са стерилни, и на необходимия срок на годност на такъв сезонен продукт. От заявлението е видно, че необходимото количество сорбинова киселина (Е 200) за постигане на предвидената технологична функция е 2500 mg/kg в препаратите от оцветители. В проведените от заявителя изпитвания е установено, че при нормална употреба (боядисване на неповредени до леко повредени яйца) преминаването на сорбиновата киселина (E 200) от черупката на яйцето към ядивната част на яйцето е под нивото на откриване от 5 mg/kg. Поради това според заявлението исканото по-високо ниво на сорбинова киселина (E 200) в течни препарати от оцветители за декоративно боядисване на яйчни черупки няма да доведе до увеличаване на експозицията на потребителите на сорбинова киселина (E 200).
                  
               
                     (6)
                  
                  
                     На 30 юни 2015 г. Европейският орган за безопасност на храните („Органът“) публикува научно становище относно повторната оценка, наред с другите, на сорбинова киселина (E 200) и калиев сорбат (E 202) (3), в резултат от което той определи нов временен допустим дневен прием („ДДП“) за групата вещества сорбинова киселина (E 200) и калиев сорбат (E 202), изразен като сорбинова киселина от 3 mg /kg телесно тегло/ден. Органът стигна до заключението, че този временен ДДП за групата вещества сорбинова киселина (E 200) и калиев сорбат (E 202) е бил надвишен в една държава при високо ниво на прием от групите от населението малки деца и деца. Органът препоръча да се проведе допълнително изпитване за репродуктивна токсичност, за да се преразгледа временния ДДП за групата вещества сорбинова киселина (Е 200) и калиев сорбат (E 202).
                  
               
                     (7)
                  
                  
                     На 10 юни 2016 г. Комисията отправи публична покана за предоставяне на научни и технологични данни относно, между другото, сорбинова киселина (E 200) и калиев сорбат (E 202) (4), предназначена да удовлетвори потребността от данни, установена от Органа. Препоръчаното от Органа изпитване за репродуктивна токсичност при плъхове за сорбинова киселина (E 200) и калиев сорбат (E 202) е проведено от стопански субекти, като данните от него бяха изпратени на Органа за оценка. Вследствие на това на 1 март 2019 г. Органът публикува научно становище относно последващи действия във връзка с новата оценка на сорбинова киселина (E 200) и калиев сорбат (E 202) като добавки в храните (5). Въз основа на новите данни за репродуктивната токсичност Органът определи ДДП за група вещества, изразен като 11 mg/kg телесно тегло/ден за сорбинова киселина (E 200) и калиев сорбат (E 202). Органът сравни този нов ДДП за групата вещества с най-реалистичния сценарий за оценка на експозицията в своето научно становище от 30 юни 2015 г. и отбеляза, че тази експозиция не надвишава ДДП за групата вещества в никоя група от населението — нито на средните, нито на високите нива на прием.
                  
               
                     (8)
                  
                  
                     В съответствие с член 3, параграф 2 от Регламент (ЕО) № 1331/2008 Комисията трябва да изиска становището на Органа, за да актуализира списъка на Съюза на добавките в храните, установен в приложение III към Регламент (ЕО) № 1333/2008, освен в случаите, когато не съществува вероятност актуализацията да има отражение върху човешкото здраве.
                  
               
                     (9)
                  
                  
                     Поисканата от заявителя разширена употреба на сорбинова киселина (Е 200) в течни препарати от оцветители за декоративно боядисване на яйчни черупки изисква актуализация на списъка на Съюза. Разширената употреба на сорбинова киселина (E 200) не води до увеличаване на експозицията на сорбинова киселина (E 200) и не съществува вероятност да има отражение върху човешкото здраве. Освен това според Органа експозицията на сорбинова киселина (Е 200) и на калиев сорбат (E 202) при вече разрешените видове употреба и количества на употреба не поражда опасения във връзка с безопасността, тъй като не води до превишаване на ДДП. По тази причина не е необходимо да се изисква становището на Органа.
                  
               
                     (10)
                  
                  
                     Следователно е целесъобразно да се разреши употребата на сорбинова киселина (E 200) като консервант в течни препарати от оцветители за продажба на крайния потребител за декоративно боядисване на яйчни черупки с максимално количество 2500 mg/kg в препарата.
                  
               
                     (11)
                  
                  
                     Поради това приложение III към Регламент (ЕО) № 1333/2008 следва да бъде съответно изменено.
                  
               
                     (12)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Приложение III към Регламент (ЕО) № 1333/2008 се изменя в съответствие с приложението към настоящия регламент.
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 26 февруари 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 354, 31.12.2008 г., стр. 16.
         
            (2)  Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (ОВ L 354, 31.12.2008 г., стр. 1).
         
            (3)  EFSA Journal (Бюлетин на ЕОБХ), 2015; 13(6):4144.
         
            (4)  http://ec.europa.eu/food/safety/food_improvement_agents/additives/re-evaluation_en.
         
            (5)  EFSA Journal (Бюлетин на ЕОБХ), 2019; 17(3):5625.
      
      
         
            ПРИЛОЖЕНИЕ
            В част 2 от приложение III към Регламент (ЕО) № 1333/2008, след вписването за добавките за храни „E 200-202 Сорбинова киселина — калиев сорбат“, „E 210 Бензоева киселина“, „E 211 Натриев бензоат“ и „E 212 Калиев бензоат“, се вмъква следното вписване:
            
               
                           „E 200
                        
                        
                           Сорбинова киселина
                        
                        
                           2 500  mg/kg в препарата
                        
                        
                           Течни препарати от оцветители, предназначени за продажба на крайния потребител за декоративно боядисване на яйчни черупки“